Im 20. Joahundat is s'Arabische am Balkan, in Afrika südli vu da Sahara und in Südostasien vum lateinischn Alphabet nåch und nåch vadrängt woan, in da Sowjetunion vum kirillischn Alphabet. D'Tiakei is 1928 zum lateinischn Alphabet üwagãnga und nåchdem d'Sowjetunion ausanãndabrocha is, hãm aa mearare ãndare Tuakspråchn s'kirillische Alphabet bleim låssn, damid's lateinisch schreim kinan. Im Tadschikischn, des jå mea oda weniga de söiwe Språch is wia s'Peasische, ealebt d'arabische Schreibweis duach engare Kontakte zum Iran an Aufschwung.